《二月二日作》
清代·温训

雨歇静群绿，微风向晚柔。野村寒瓦湿，炊烟郁不流。

都养亦何事，鹤立望江头。沙平白若雪，水净碧于油。

竹坞喧栖鸟，樵径见归牛。几年劳远役，及兹始息陬。

素心澹无著，山斋洁以幽。拟伴荷锄老，社事宴春秋。

作者简介：温训，字伊初，号登云山人，广东长乐人。道光壬辰举人。有《梧溪石屋诗钞》。